ŚMIERGUST
Augustowi podobała sie jedna frela
Co jom dycki trefiył przi kościele w niedziela
Ona już downo sie mu podobała
Coż kej sie na niego ani nie podziwała
Chciołby August przerzeknyć z tom frelkom dwa słowa
Durch zawrocono mioł skuli nij głowa
Nie umioł jejś ani spać skuli tej frelki
Wykopy ze sobom mioł rychtyk wielki
Fest ciynżki żywot borok August mioł
Frelki nie znoł ale ji przoł
Spać nie umioł ani jedzyni mu nie szmakowało
Utropy skuli tego przocio mioł nie mało
Roz w palmowo niedziela
Nie rozważowoł za wiela
Po mszy za tom frelkom szoł
Kaj miyszko wiedzieć chcioł
We wielkim familoku miyszkała ta frela
Dowiedzioł sie August że nazywo sie Amela
Bo spotkoł kamrata co prawie z kościoła szoł
A tyn kamrat Francek ta Amelka znoł
Już chocioż tela sie Augustowi polepszyło
Że wiedzioł jako szwarnej freli na miano było
August z Franckym se pogodali
Coż kej August mioł żrowka dali
Nie umioł spać ani jejś mu nie szmakowało
Skuli tego przocio wszysko go mierziało
Padoł co mu je – swojij starce co sie nazywala Kornela
A ona mu tak rzekła we wielkanocno niedziela :
„- Wiysz co mosz zrobić Auguście ?
Idź posikać ta Amelka jutro przi śmierguście „
August z tej dobrej starczynej rady fest uradowany
We śmiergust stanył wczas – już nad ranym
Ogolył sie , wysztryndziył wzion z parfinym sikowka
Zrobiył se opowoga – możno skończy sie jego żrowka
Gynał Amelka chciała iść do kościoła
Prawie we dwiyrzach stoła
Jak prziszoł August po nieprzespanej nocy
Wzion se Francka do pomocy
Bo przeca Francek z Amelkom sie znali
Karlusy frelka parfinym posikali
Amelka dała im po kroszonce trocha piszczała i sie śmioła
Potym szli fszyjscy w kupie do kościoła
Tak dziynki Franckowej pomocy
Poznoł August Amelka przi Wielkanocy
Wielko żrowka sie mu skończyła
Bo Amelka z nim na szpacyry chodziyła
A potym chodziył August na zolyty
Dycki rod i uśmiychnyty
Na bezrok już było po Auguście
Wzion z Amelkom ślub zaroz po śmierguście
Marietta Nikel
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn slv_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn vec_Latn szl_Latn szl_Latn szl_Latn szl_Latn lmo_Latn szl_Latn vec_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn mri_Latn